Bernie Sanders, a versenyből múlt héten kiszálló demokrata elnökjelölt támogatásáról biztosította Joe Bident, vagyis retorikailag helyreállt a demokrata egység, a liberális Biden a párt balos szavazóit is maga mögött tudva szállhat szembe novemberben Trumppal.

A nagy bejelentés hétfőn este természetesen online történt, amikor a Demokrata Párt nemrég még egymással küzdőkét jelöltje osztott képernyőn folytatott a nyilvánosságnak szóló párbeszédet.

Rád van szükségünk a Fehér Házban. És mindent megteszek, amit tudok, hogy ez összejöjjön

– közölte Sanders Bidennel, aki ezt azzal viszonozta, hogy

Szükségem lesz rád. Nem csak a kampányban, de majd a kormányzásban is.

– írja a New York Times.

Sanders a demokraták balszárnyának több választócsoportban, az értelmiségieknél, a fiataloknál és a latinóknál is erős jelöltje nagy reményekkel indult az idei választásnak, hogy komoly kihívója lesz a centrista pártelit jelöltjeinek. Bár az első előválasztásokon kifejezetten jól szerepelt, Biden márciusban tarolt, a vermonti szenátor pedig április 8-án bejelentette, hogy kiszáll a versenyből. Ezek után emberi számítás szerint a centrista Biden lesz az újrázni próbáló Trump ellenfele novemberben.